۱۴۴۶-۶-۱۴ تاریخ نشر شوی خبرونه غزنی ‏غزنی ولایت کې ۱۳۵ تنه زده کونکو ته ښوونیز خدمات! د ‎#افغانی_سرې_میاشتې اړوند د غزنی ولایت ښوونیز مرکز کې د تېرو ۳ میاشتو په ترڅ کې ۱۳۵ زده کوونکو ته د اسلامی ښوونې، سیرت النبی، لیک لوست، ریاضی، انګلیسی او کمپیوټر برخو کې د زده کړو زمینه برابره کړې. یاده موده کې ۳۵ تنه زده کونکی د زده کړو له بشپړولو وروسته فارغ او پاتې ۱۰۰ تنه لا هم په زده کړو بوخت دی. پکتیکا ‏پکتیکا ولایت کې ۵۶۲۴۹ تنو ته روغتیایی خدمات وړاندې شوی! د ‎#افغانی_سرې_میاشتې روغتیایی کارکوونکو د پکتیکا ولایت په بېلابېلو سیمو کې د تېرو ۳۰ ورځو په ترڅ کې ۱۷۲۸۰ تنو ته د کتنې ترڅنګ د اړتیا وړ درمل ورکړی؛ د ۴۵۴ تنو ټپیانو پانسمان، ۱۱۸۹۹ مېرمنو او ماشومانو ته د بیلا بیلو ناروغیو د مخنیوی په برخه کې د واکسینونو تطبیق، ۲۰۶۹۶ کسانو ته د روغتیا ساتنې په تړاو اړینې مشورې، ۹۴۱ مېرمنو ته د زیږون په برخه کې خدمات، ۴۴۶۸ خوارځواکو ماشومانو ته د خوارځواکۍ اړوند خوراکی توکی او ۵۱۱ تنو مېرمنو ته د کورنی تنظیم د چمتووالی په برخه کې لازمې مشورې هم ورکړې دی. مرکزی ریاست ‏د افغانی سرې میاشتې مرستیال د مرکزی دفتر، زونونو او ولایتی څانګو د مسٸولینو په روزنیز ورکشاپ کې ګډون وکړ! نن دوشنبه د جمادی الآخر میاشتې پر ١۴مه، د ‎#افغانی_سرې_میاشتې له لوری د سازمانی ظرفیت ارزونې تر عنوان لاندې د پنځه ورځنی روزنیز ورکشاپ دویمه ورځ د سرې میاشتې د مرستیال ښاغلی حافظ عزیز الرحمن او د سکرتر جنرال د عملیاتی مرستیال ښاغلی مولوی عبداللطیف ثابت په ویناوو سره پیل شوه. ښاغلی عزیز الرحمن په خپلو څرګندونو کې د یاد ارزښتمن او ګټور ورکشاپ پر ارزښت د خبرو ترڅنګ ګډونوالو ته د هغوی د کاری مسٸولیتونو په تړاو لازمې لارښوونې وکړې او له دوی یې غوښتنه وکړه څو له دې فرصت ښه استفاده وکړی. ورپسې ښاغلی ثابت د افغانی سرې میاشتې د فعالیتونو او چارو په ترسراوی کې د اوه ګونو بنسټیزو اصولو پر اهمیت رڼا واچوله او په ورکشاپ کې د خپل منځی بحثونو او د سازمانی ظرفیت ارزونې لپاره د ترسره کېدونکو ګروپی کارونو پر ارزښت یې هر اړخیزې خبرې وکړې او ددې بحثونو نتایج یې د افغانی سرې میاشتې د راتلونکو برنامو او پلانونو لپاره مهم وبلل. یاد ورکشاپ کې به د افغانی سرې میاشتې د سازمانی ظرفیت ارزونې او تصدیق په اړه بېلابېل خپل منځی بحثونه ترسره او د نتایجو په اړه یې لازمې پرېکړې وشی. ننګرهار ‏نن دوشنبه د جمادی الآخر د میاشتې پر ۱۴مه، ‎#افغانی_سرې_میاشتې له لوری د ننګرهار ولایت په مرستون کې پر ۲۹ داخلی مشمولینو کورنیو په ټولیزه توګه یو سل و پنځه څلوېښت زره (۱۴۵،۰۰۰) افغانۍ نغدی مرسته ووېشل شوه. یاده نغدی مرسته چې د انګلستان د سره صلیب له لوری چمتو شوې وه، هرې کورنۍ ته په کې ۵،۰۰۰ افغانۍ ورکړل شوې.